สมเด็จพระเจ้าอยู่หัว ทรงพระกรุณาโปรดเกล้าฯ พระราชทานเครื่องราชอิสริยาภรณ์ให้แก่บุคคลที่ช่วยเหลือผู้ประสบภัย ณ วนอุทยานถ้ำหลวง – ขุนน้ำนางนอน จังหวัดเชียงราย
สมเด็จพระเจ้าอยู่หัว ทรงพระกรุณาโปรดเกล้าฯ พระราชทานเครื่องราชอิสริยาภรณ์ให้แก่บุคคลที่ช่วยเหลือผู้ประสบภัย ณ วนอุทยานถ้ำหลวง – ขุนน้ำนางนอน จังหวัดเชียงรายนายริชาร์ด เจมส์ ดันบาร์ แฮร์ริส (Dr. Richard James Dunbar Harris) และนายเครก โจนาทาน แชลเลน (Mr. Craig Jonathan Challen) เจ้าหน้าที่กู้ภัยชาวออสเตรเลีย เข้าเยี่ยมคารวะพลเอก ประยุทธ์ จันทร์โอชา นายกรัฐมนตรี ในโอกาสเยือนประเทศไทย ณ ตึกไทยคู่ฟ้า ทำเนียบรัฐบาล สืบเนื่องจากเมื่อวันที่ 4 มีนาคม 2562 ราชกิจจานุเบกษาได้เผยแพร่ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ให้แก่บุคคลที่ช่วยเหลือผู้ประสบภัยในถ้ำหลวง วนอุทยานถ้ำหลวง – ขุนน้ำนางนอน จังหวัดเชียงราย จำนวน 187 คน โดยนายแฮร์ริส และนายแชลเลน ได้รับพระราชทานเครื่องราชอิสริยาภรณ์ชั้นปฐมดิเรกคุณาภรณ์โดยก่อนการหารือ นายแฮร์ริส และนายแชลเลน ได้ร่วมพิธีรับมอบเครื่องราชอิสริยาภรณ์ฯ อันเป็นที่สรรเสริญยิ่งดิเรกคุณาภรณ์ ณ ห้องสีงาช้าง จากนั้น นายแฮร์ริส และนายแชลเลน ได้เข้าเยี่ยมคารวะนายกรัฐมนตรี พลโท วีรชน สุคนธปฏิภาค รองโฆษกประจำสำนักนายกรัฐมนตรี สรุปสาระสำคัญว่า นายกรัฐมนตรีกล่าวในนามของรัฐบาลและประชาชนชาวไทย ขอขอบคุณ ทั้งสองอีกครั้งที่ได้มีส่วนร่วมและมีบทบาทสำคัญในภารกิจกู้ภัยที่ถ้ำหลวงฯ ทำให้สามารถช่วยเหลือผู้ประสบภัยออกมาได้อย่างปลอดภัย และพร้อมให้การต้อนรับคณะและครอบครัว ในฐานะเพื่อนที่ดีของไทยนอกจากนี้ นายกรัฐมนตรี ยังได้แสดงความยินดีที่ทั้งสองได้รับมอบเครื่องราชอิสริยาภรณ์ ฯ ที่สมเด็จพระเจ้าอยู่หัวได้พระราชทานไว้ในวันนี้ และยินดีที่ได้รับรางวัล ชาวออสเตรเลียแห่งปี ค.ศ. 2019 (National Australian of the Year 2019) ซึ่งถือเป็นรางวัลเกียรติคุณสูงสุดสำหรับพลเรือนของออสเตรเลียจากการลงคะแนนของประชาชนออสเตรเลียทั้งประเทศ รวมทั้งเครื่องราชอิสริยาภรณ์ Order of Australia และเหรียญเชิดชูเกียรติความกล้าหาญ Star of Courage ซึ่งแสดงให้เห็นว่าวีรกรรมของทั้งสองจะเป็นที่ชื่นชมและจดจำตลอดไปทั้งนี้ ทั้งสองฝ่ายเห็นพ้องว่า ความช่วยเหลือและไมตรีจิตจากออสเตรเลียแสดงให้เห็นถึงความสัมพันธ์อันแนบแน่นระหว่างทั้งสองประเทศทั้งในระดับรัฐบาลและประชาชน ซึ่งนายกรัฐมนตรีเชื่อมั่นว่า ความสัมพันธ์และความร่วมมือระหว่างทั้งสองประเทศจะเพิ่มพูนและแน่นแฟ้นมากยิ่งขึ้นเรื่อยๆ อย่างยั่งยืนในอนาคตด้านเอกอัครราชทูตออสเตรเลียประจำประเทศไทย รู้สึกภาคภูมิใจที่ชาวออสเตรเลียได้รับพระราชทานเครื่องราชอิสริยาภรณ์ฯ และรู้สึกอบอุ่นที่รัฐบาลและประชาชนไทยให้การต้อนรับอย่างดียิ่งนายแฮร์ริส กล่าวว่า รู้สึกภูมิใจที่ได้เป็นส่วนหนึ่งของภารกิจช่วยเหลือผู้ประสบภัย ณ วนอุทยานถ้ำหลวง – ขุนน้ำนางนอน จังหวัดเชียงราย และรู้สึกชื่นชมความทุ่มเทของทีมช่วยเหลือของประเทศไทย ในขณะที่คู่สมรสของนายแชลเลน กล่าวว่า รู้สึกภูมิใจที่สามีมีส่วนช่วยในภารกิจครั้งนี้ และสามารถช่วยเหลือผู้ประสบภัยออกมาได้อย่างปลอดภัย